Spotmedia.ro a inițiat o discuție cu Cristian Barna, în care acesta a explicat de ce Rusia nu a renunțat la Transnistria, cum poate fi protejată Moldova, dar și de ce NATO și-a schimbat strategia, după ce Vladimir Putin a decis invadarea Ucrainei.
Cristian Barna este absolvent al facultăților de Matematică și Sociologie din cadrul Universității București, fost prorector la Academia Națională de Informații și predă la Universitatea Babeș Bolyai din Cluj și cea din București.
Am transcris și editat pentru claritate cele mai importante declarații despre complicata situație politică din regiune. De asemenea, aveți la dispoziție întregul interviu în format video.
Va apăra România Moldova?
Cele trei scenarii
A fost un workshop pe tema Transnistriei la Facultatea de Științe Politice a Universității București la care am avansat studenților trei scenarii de lucru.
Primul scenariu era că transnistrenii, probabil, dacă ar descoperi și ar dori să înțeleagă ce înseamnă o viață în libertate și în bunăstare, s-ar alătura cu arme și bagaje vecinilor și ar fi o Moldovă unită, care, fără probleme, ar putea să acceadă în Uniunea Europeană în cel mai scurt timp.
Al doilea scenariu era status quo-ul existent între Transnistria și Republica Moldova, între Chișinău și Tiraspol.
Al treilea scenariu, unul negativ, este acela al unei joncțiuni a armatei Rusiei cu forțele din Transnistria, a deschiderii unui nou front al forțelor Kremlinului în Ucraina, la gurile Dunării, în zona Bugeac.
E vorba de o joncțiune cu Transnistria prin sudul Ucrainei, ocolindu-se Odesa și Nikolaev, care nu au căzut în mâinile Federației Ruse.
Am spus că acest scenariu ar mai putea fi încă posibil, pentru că vedem, recent, a fost schimbat comandantul Flotei Mării Negre. Asta înseamnă că Putin nu e mulțumit de cum se desfășurau lucrurile. De asemenea, mai există și informații că se formează o divizie fluvială pe Nipru.
O schimbare de strategie
Și apare o situație nouă. Deja cancelariile occidentale încearcă să descurajeze o eventuală acțiune a Rusiei orientată către Tiraspol, spunând că NATO e pregătit să facă pași decisivi pentru a nu permite ca războiul din Ucraina să se extindă.
Modul întârziat în care au acționat în Ucraina i-a făcut pe occidentali să schimbe strategia și să nu mai aștepte.
Cred că de data asta, nici NATO, nici Uniunea Europeană, evident, nici România nu-și permit să piardă Moldova. S-o lase să fie cucerită de Rusia, indiferent de ce se va întâmpla în Ucraina.
Puteţi urmări întregul interviu AICI.